
ПАГАДНЕННЕ
аб прымяненні ў Еўразійскім эканамічным саюзе 
навігацыйных пломбаў для адсочвання перавозак

Дзяржавы – члены Еўразійскага эканамічнага саюза, якія далей называюцца дзяржавамі-членамі,
грунтуючыся на Дагаворы аб Еўразійскім эканамічным саюзе ад 29 мая 2014 года і Дагаворы аб Мытным кодэксе Еўразійскага эканамічнага саюза ад 11 красавіка 2017 года,
прызнаючы неабходнасць развіцця эканамічнай інтэграцыі ў рамках Еўразійскага эканамічнага саюза (далей – Саюз),
імкнучыся да пашырэння выкарыстання сучасных тэхнічных і тэхналагічных рашэнняў пры арганізацыі перавозак па тэрыторыях дзяржаў-членаў, а таксама да мінімізацыі прымянення мер мытнага і іншых відаў дзяржаўнага кантролю ў дачыненні да тавараў, якія перавозяцца па мытнай тэрыторыі Саюза,
жадаючы забяспечыць законны абарот тавараў на ўнутраным рынку Саюза,
пагадзіліся з наступным:
Артыкул 1
Для мэт гэтага Пагаднення выкарыстоўваюцца паняцці, якія азначаюць наступнае:
«актывацыя навігацыйнай пломбы» – пастаноўка накладзенай навігацыйнай пломбы на кантроль у інфармацыйнай сістэме нацыянальнага аператара і пачатак назірання за аб’ектам адсочвання;
«дэактывацыя навігацыйнай пломбы» – зняцце накладзенай навігацыйнай пломбы з кантролю ў інфармацыйнай сістэме нацыянальнага аператара і завяршэнне назірання за аб’ектам адсочвання;
«замыканне элемента пламбіравання навігацыйнай пломбы» – уключэнне сістэмы кантролю цэласнасці элемента пламбіравання навігацыйнай пломбы з выкарыстаннем магчымасцей інфармацыйнай сістэмы нацыянальнага аператара, якое можа ажыццяўляцца як аддалена, так і з выкарыстаннем спецыяльнага ўстройства;
«орган кантролю» – дзяржаўны орган (арганізацыя) дзяржавы-члена, у функцыі якога ў адпаведнасці з заканадаўствам гэтай дзяржавы-члена ўваходзіць ажыццяўленне дзяржаўнага кантролю (нагляду);
«назіранне за аб’ектам адсочвання» – працэс прыёму і апрацоўкі інфармацыі (уключаючы інфармацыю аб няштатных сітуацыях і (або) несанкцыянаваных дзеяннях), якая паступае ад навігацыйнай пломбы;
«навігацыйная пломба» – тэхнічнае ўстройства, якое складаецца з элемента пламбіравання і электроннага блока, функцыянуе на аснове тэхналогій навігацыйных спадарожнікавых сістэм, і забяспечвае перадачу інфармацыі, якая мае дачыненне да аб’екта адсочвання;
«накладанне навігацыйнай пломбы» – працэс, які ўключае ў сябе фізічнае навешванне навігацыйнай пломбы на запорныя прыстасаванні дзвярэй і сістэмы закрывання грузавых памяшканняў (адсекаў) транспартнага сродку (кантэйнера), у якіх знаходзяцца аб’екты адсочвання, або на іншае месца транспартнага сродку (з улікам асаблівасцей віду транспартнага сродку і тэхналогіі перавозкі), або на сам аб’ект адсочвання і замыканне элемента пламбіравання;
«нацыянальны аператар» – юрыдычная асоба дзяржавы-члена, вызначаная ў адпаведнасці з заканадаўствам гэтай дзяржавы ў якасці нацыянальнага аператара, які забяспечвае адсочванне перавозак аб’ектаў адсочвання з выкарыстаннем навігацыйных пломбаў;
«аб’ект адсочвання» – тавары (прадукцыя), транспартныя сродкі;
«адсочванне перавозкі» – працэс, які ўключае ў сябе актывацыю навігацыйнай пломбы, назіранне за аб’ектам адсочвання, дэактывацыю навігацыйнай пломбы і перадачу даных, атрыманых у працэсе назірання за аб’ектам адсочвання;
«размыканне элемента пламбіравання навігацыйнай пломбы» – адключэнне сістэмы кантролю цэласнасці элемента пламбіравання навігацыйнай пломбы з выкарыстаннем магчымасцей інфармацыйнай сістэмы нацыянальнага аператара, якое можа ажыццяўляцца як аддалена, так і з выкарыстаннем спецыяльнага ўстройства;
«зняцце навігацыйнай пломбы» – працэс, які ўключае ў сябе размыканне элемента пламбіравання навігацыйнай пломбы і яе фізічнае зняцце з запорных прыстасаванняў дзвярэй і сістэм закрывання грузавых памяшканняў (адсекаў) транспартнага сродку (кантэйнера) або іншага месца транспартнага сродку (з улікам асаблівасцей віду транспартнага сродку і тэхналогіі перавозкі), у якіх знаходзяцца аб’екты адсочвання, або з самога аб’екта адсочвання.
Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года і міжнароднымі дагаворамі ў рамках Саюза. 
Артыкул 2
1. Гэта Пагадненне вызначае асновы рэгулявання прымянення ў Саюзе навігацыйных пломбаў для адсочвання перавозак аб’ектаў адсочвання па тэрыторыях дзвюх і больш дзяржаў-членаў (далей – адсочванне перавозак па тэрыторыях дзяржаў-членаў) і механізм арганізацыі ажыццяўлення такога адсочвання.
2. Палажэнні гэтага Пагаднення прымяняюцца ў дачыненні да адсочвання наступных перавозак:
якія пачынаюцца на тэрыторыі адной дзяржавы-члена і завяршаюцца на тэрыторыі іншай дзяржавы-члена;
якія пачынаюцца на тэрыторыі дзяржавы-члена, ажыццяўляюцца па тэрыторыях дзвюх і больш дзяржаў-членаў і завяршаюцца на тэрыторыі дзяржавы-члена, у якой яны пачаты;
якія пачынаюцца за межамі мытнай тэрыторыі Саюза, ажыццяўляюцца па тэрыторыях дзвюх і больш дзяржаў-членаў і завяршаюцца на тэрыторыі адной з дзяржаў-членаў;
якія пачынаюцца на тэрыторыі адной дзяржавы-члена, ажыццяўляюцца па тэрыторыях дзвюх і больш дзяржаў-членаў і завяршаюцца за межамі мытнай тэрыторыі Саюза;
якія пачынаюцца за межамі мытнай тэрыторыі Саюза, ажыццяўляюцца па тэрыторыях дзвюх і больш дзяржаў-членаў і завяршаюцца за межамі мытнай тэрыторыі Саюза.
3. Палажэнні гэтага Пагаднення могуць прымяняцца пры рашэнні іншых задач, якія вызначаюцца Еўразійскай эканамічнай камісіяй (далей – Камісія).
4. Пры выкарыстанні навігацыйных пломбаў для адсочвання перавозак формы мытнага і іншых відаў дзяржаўнага кантролю, а таксама меры, якія забяспечваюць правядзенне такога кантролю, у працэсе перавозкі аб’ектаў адсочвання па тэрыторыях дзяржаў-членаў прымяняюцца па рашэнні органа кантролю ў выпадках, вызначаных зыходзячы з прынцыпу выбарачнасці такіх формаў і мер, у тым ліку з выкарыстаннем сістэмы кіравання рызыкамі, з мэтай мінімізацыі надгляду (агляду) змесціва грузавых ёмістасцей транспартных сродкаў.
Пры гэтым прымяненне мытнага суправаджэння адначасова з выкарыстаннем навігацыйных пломбаў не дапускаецца, за выключэннем выпадкаў адсочвання перавозкі:
алкагольнай прадукцыі, якая класіфікуецца ў таварных пазіцыях 2203 00, 2204, 2205, 2206 00, 2207 і 2208 адзінай Таварнай наменклатуры знешнеэканамічнай дзейнасці Еўразійскага эканамічнага саюза (далей – ТН ЗЭД ЕАЭС), тытуню, тытунёвых вырабаў, якія класіфікуюцца ў таварных пазіцыях 2401, 2402 і 2403 ТН ЗЭД ЕАЭС;
тавараў, у дачыненні да якіх адной або некалькімі дзяржавамі-членамі прымяняюцца спецыяльныя эканамічныя меры;
тавараў, у дачыненні да якіх памер забеспячэння выканання абавязку па выплаце мытных пошлін, падаткаў перавышае суму, эквівалентную 500 тысячам долараў ЗША.
Інфармацыя, якая атрымліваецца пры адсочванні перавозак, выкарыстоўваецца з мэтай мінімізацыі мер кантролю з боку мытнага і іншых органаў кантролю.
Парадак абмену інфармацыяй аб прынятых у працэсе перавозкі мерах і формах кантролю паміж органамі кантролю з мэтай маніторынгу правядзення дзяржаўнага кантролю (нагляду) у дачыненні да тавараў (прадукцыі), якія перавозяцца ў адпаведнасці з гэтым Пагадненнем па тэрыторыях дзяржаў-членаў з прымяненнем навігацыйных пломбаў, вызначаецца Камісіяй. 
Артыкул 3
1. У Саюзе навігацыйныя пломбы прымяняюцца для адсочвання ўказаных у пункце 2 артыкула 2 гэтага Пагаднення перавозак наступных аб’ектаў адсочвання:
1) тавараў, якія перавозяцца ў адпаведнасці з мытнай працэдурай мытнага транзіту аўтамабільным і (або) чыгуначным відамі транспарту;
2) тавараў, у дачыненні да якіх адной або некалькімі дзяржавамі-членамі прымяняюцца спецыяльныя эканамічныя меры (тавараў, якія вывозяцца з мытнай тэрыторыі Саюза ў адпаведнасці з мытнай працэдурай экспарту, а таксама тавараў, якія перамяшчаюцца паміж дзяржавамі-членамі ў рамках узаемнага гандлю), тавараў, якія перавозяцца аўтамабільным і (або) чыгуначным відамі транспарту, за выключэннем выпадкаў, калі такія перавозкі не ажыццяўляюцца па тэрыторыі дзяржавы-члена, якой прымяняюцца ўказаныя спецыяльныя эканамічныя меры;
3) алкагольнай прадукцыі, якая класіфікуецца ў таварных пазіцыях 2203 00, 2204, 2205, 2206 00, 2207 і 2208 ТН ЗЭД ЕАЭС, тытуню, тытунёвых вырабаў, якія класіфікуюцца ў таварных пазіцыях 2401, 2402 і 2403 ТН ЗЭД ЕАЭС, што вывозяцца з мытнай тэрыторыі Саюза ў адпаведнасці з мытнай працэдурай экспарту або перамяшчаюцца паміж дзяржавамі-членамі ў рамках узаемнага гандлю аўтамабільным і (або) чыгуначным відамі транспарту;
4) іншых аб’ектаў адсочвання, якія перавозяцца аўтамабільным і (або) чыгуначным відамі транспарту, што вызначаюцца Камісіяй.
2. Міжнароднымі дагаворамі ў рамках Саюза або Камісіяй могуць быць вызначаны:
1) тавары і (або) катэгорыі тавараў, выпадкі і (або) умовы, калі перавозка тавараў у адпаведнасці з мытнай працэдурай мытнага транзіту не падлягае адсочванню з прымяненнем навігацыйных пломбаў;
2) выпадкі, калі навігацыйныя пломбы прымяняюцца для адсочвання аб’ектаў адсочвання, указаных у падпунктах 1–3 пункта 1 гэтага артыкула або вызначаных Камісіяй у адпаведнасці з падпунктам 4 пункта 1 гэтага артыкула, пры іх перавозках, якія ажыццяўляюцца іншымі відамі транспарту, чым віды транспарту, указаныя ў гэтых падпунктах;
3) асобы, адказныя за забеспячэнне аб’екта адсочвання неабходнай колькасцю навігацыйных пломбаў (у тым ліку ў залежнасці ад аб’ектаў адсочвання або відаў транспарту, якімі яны перавозяцца);
4) умовы адсочвання перавозак па тэрыторыях дзяржаў-членаў і (або) выкарыстання вынікаў такога адсочвання органамі кантролю.
3. З мэтай забеспячэння адсочвання перавозак аб’ектаў адсочвання, указаных у падпункце 2 пункта 1 гэтага артыкула, дзяржавы-члены, якімі прымяняюцца спецыяльныя эканамічныя меры, прадастаўляюць у Камісію інфармацыю аб такіх аб’ектах адсочвання.
Камісія не пазней за 10 працоўных дзён з дня, наступнага за днём паступлення такой інфармацыі, забяспечвае яе размяшчэнне на афіцыйным сайце Саюза ў выглядзе рэестра. Форма рэестра, склад і парадак прадстаўлення дзяржавамі-членамі інфармацыі аб таварах, у дачыненні да якіх дзяржавамі-членамі прымяняюцца спецыяльныя эканамічныя меры, вызначаюцца Камісіяй.  
Артыкул 4
1. Адсочванне перавозак па тэрыторыях дзяржаў-членаў забяспечваецца нацыянальнымі аператарамі з выкарыстаннем інфармацыйных сістэм.
2. У адпаведнасці з заканадаўствам дзяржаў-членаў функцыі па забеспячэнні адсочвання перавозак па тэрыторыях дзяржаў-членаў могуць быць ускладзены на дзяржаўныя органы (арганізацыі) дзяржаў-членаў. У гэтым выпадку палажэнні гэтага Пагаднення, якія датычацца нацыянальных аператараў, распаўсюджваюцца на такія дзяржаўныя органы (арганізацыі).
3. Дзяржава-член вызначае нацыянальнага аператара або орган выканаўчай улады дзяржавы-члена (далей – упаўнаважаны аператар (орган)), які ўпаўнаважаны на ўзаемадзеянне з органамі кантролю гэтай дзяржавы і ўпаўнаважанымі аператарамі (органамі) іншых дзяржаў-членаў, і інфармуе аб іх Камісію.
Камісія на працягу 10 працоўных дзён з дня, наступнага за днём атрымання такой інфармацыі, даводзіць яе да ведама дзяржаў-членаў.
4. Парадак ажыццяўлення ў дзяржаве-члене ўзаемадзеяння паміж нацыянальнымі аператарамі і ўпаўнаважаным аператарам (органам) гэтай дзяржавы-члена, а таксама склад звестак, якімі яны абменьваюцца, вызначаюцца заканадаўствам гэтай дзяржавы-члена з улікам палажэнняў пункта 2 артыкула 12 гэтага Пагаднення.
Артыкул 5
1. Нацыянальны аператар забяспечвае работу інфармацыйнай сістэмы, якая прымяняецца для адсочвання перавозак па тэрыторыях дзяржаў-членаў, на пастаяннай аснове на працягу 24 гадзін у суткі, 7 дзён на тыдзень.
За невыкананне або неналежнае выкананне ўказанага абавязку нацыянальны аператар нясе адказнасць у адпаведнасці з заканадаўствам дзяржавы-члена, у якой ён вызначаны ў якасці нацыянальнага аператара.
2. Інфармацыйныя сістэмы нацыянальных аператараў, якія прымяняюцца для адсочвання перавозак па тэрыторыях дзяржаў-членаў, павінны забяспечваць:
фарміраванне ўнікальнага нумара перавозкі;
прыём ад навігацыйнай пломбы і апрацоўку інфармацыі аб яе стане і геаграфічных каардынатах месцазнаходжання;
улік і захоўванне па кожнай адсочванай перавозцы па тэрыторыях дзяржаў-членаў звестак, якія адносяцца да такой перавозкі, і вызначаюцца Камісіяй (у тым ліку звестак аб фактах актывацыі і дэактывацыі навігацыйнай пломбы), а таксама прынятай ад навігацыйнай пломбы і апрацаванай інфармацыйнай сістэмай інфармацыі;
інфармацыйнае ўзаемадзеянне з інфармацыйнай сістэмай упаўнаважанага аператара (органа), на тэрыторыі якога ажыццяўляе дзейнасць нацыянальны аператар, і перадачу ў рэжыме рэальнага часу ў яго інфармацыйную сістэму звестак, вызначаных у адпаведнасці з пунктам 4 артыкула 4 гэтага Пагаднення (у выпадку, калі ў дзяржаве-члене нацыянальны аператар і ўпаўнаважаны аператар (орган) з’яўляюцца рознымі асобамі);
перадачу ў рэжыме рэальнага часу ў інфармацыйную сістэму ўпаўнаважанага аператара (органа) дзяржавы-члена, па тэрыторыі якой будуць перавозіцца (перавозяцца) аб’екты адсочвання, звестак, вызначаных Камісіяй у адпаведнасці з абзацам другім пункта 2 артыкула 12 гэтага Пагаднення (у выпадку, калі ў дзяржаве-члене нацыянальны аператар і ўпаўнаважаны аператар (орган) з’яўляюцца адной асобай);
інфармацыйнае ўзаемадзеянне з інфармацыйнымі сістэмамі ўпаўнаважаных аператараў (органаў) іншых дзяржаў-членаў (у выпадку, калі ў дзяржаве-члене нацыянальны аператар і ўпаўнаважаны аператар (орган) з’яўляюцца адной асобай);
інфармацыйнае ўзаемадзеянне ў рэжыме рэальнага часу з інфармацыйнымі сістэмамі органаў кантролю дзяржавы-члена, на тэрыторыі якой ажыццяўляе дзейнасць нацыянальны аператар (у выпадку, калі ў дзяржаве-члене нацыянальны аператар і ўпаўнаважаны аператар (орган) з’яўляюцца адной асобай).
Заканадаўствам дзяржаў-членаў могуць устанаўлівацца дадатковыя патрабаванні да інфармацыйных сістэм нацыянальных аператараў, у тым ліку ў частцы іх інфармацыйнай бяспекі.
3. Звесткі і інфармацыя, указаныя ў абзацы чацвёртым пункта 2 гэтага артыкула, захоўваюцца не менш за 3 гады або на працягу больш доўгага тэрміну, прадугледжанага заканадаўствам дзяржаў-членаў. Указаны тэрмін захоўвання лічыцца з дня, наступнага за днём дэактывацыі навігацыйнай пломбы, выкарыстанай пры адсочванні канкрэтнай перавозкі. 
Артыкул 6
1. Для адсочвання перавозак па тэрыторыях дзяржаў-членаў прымяняюцца навігацыйныя пломбы, што адпавядаюць патрабаванням, якія вызначаюцца Камісіяй.
2. Навігацыйныя пломбы, зарэгістраваныя ў інфармацыйных сістэмах нацыянальных аператараў дзяржаў-членаў, могуць прымяняцца на тэрыторыях усіх дзяржаў-членаў незалежна ад таго, нацыянальны аператар якой дзяржавы-члена будзе ажыццяўляць адсочванне перавозкі.
3. Колькасць навігацыйных пломбаў, якія выкарыстоўваюцца для адсочвання перавозкі па тэрыторыях дзяржаў-членаў, вызначаецца зыходзячы з колькасці і (або) канструкцыйных асаблівасцей грузавых памяшканняў (адсекаў) транспартнага сродку (кантэйнера), у якіх знаходзяцца аб’екты адсочвання, або аб’ектаў адсочвання, калі яны накладаюцца непасрэдна на такія аб’екты.
4. Навігацыйныя пломбы могуць выкарыстоўвацца органамі кантролю ў адпаведнасці з міжнароднымі дагаворамі ў рамках Саюза з мэтай ідэнтыфікацыі аб’ектаў адсочвання або грузавых памяшканняў (адсекаў) транспартнага сродку (кантэйнера), у якіх знаходзяцца аб’екты адсочвання, для недапушчэння іх вымання з апламбіраваных грузавых памяшканняў (адсекаў) транспартнага сродку (кантэйнера) або ўкладання ў такія грузавыя памяшканні (адсекі) без пакідання бачных слядоў іх ускрыцця.
Артыкул 7
1. Навігацыйная пломба, якая выкарыстоўваецца для адсочвання перавозак па тэрыторыях дзяржаў-членаў, павінна змяшчаць наступныя звесткі:
унікальны ідэнтыфікацыйны нумар навігацыйнай пломбы;
інфармацыю аб нацыянальным аператары, у інфармацыйнай сістэме якога яна зарэгістравана.
2. На перыяд адсочвання канкрэтнай перавозкі навігацыйная пломба павінна змяшчаць:
унікальны нумар перавозкі, сфарміраваны ў інфармацыйнай сістэме нацыянальнага аператара, які ў адпаведнасці з артыкулам 9 гэтага Пагаднення ажыццяўляе адсочванне перавозкі;
рэгістрацыйны нумар транзітнай дэкларацыі (у дачыненні да тавараў, змешчаных пад мытную працэдуру мытнага транзіту), рэгістрацыйны нумар дэкларацыі на тавары (у дачыненні да тавараў, якія знаходзяцца пад мытным кантролем) або нумар (нумары) транспартных (перавозачных) дакументаў (пры перавозцы тавараў Саюза ў рамках узаемнага гандлю дзяржаў-членаў);
звесткі з мытнай дэкларацыі (пры яе наяўнасці);
інфармацыю аб правядзенні мытнага кантролю ў дачыненні да тавараў і транспартных сродкаў міжнароднай перавозкі пры змяшчэнні тавараў пад мытную працэдуру мытнага транзіту, а таксама электронныя дакументы, аформленыя па выніках яго правядзення, уключаючы здымкі, атрыманыя пры правядзенні мытнага кантролю з выкарыстаннем інспекцыйна-надгляднага комплексу (пры наяўнасці), і акты мытнага надгляду (пры наяўнасці);
электронныя дакументы (звесткі), якія суправаджаюць перавозку тавараў (мытную дэкларацыю (пры наяўнасці), транспартныя (перавозачныя) дакументы, рахунак-інвойс, пасведчанне аб рэгістрацыі транспартнага сродку (цягача і прычэпа);
электронныя дакументы (звесткі), якія пацвярджаюць выкананне забарон і абмежаванняў у адпаведнасці з артыкулам 7 Мытнага кодэкса Еўразійскага эканамічнага саюза.
3. Камісіяй у залежнасці ад мэт прымянення навігацыйных пломбаў і віду транспарту, якім перавозяцца аб’екты адсочвання, могуць быць вызначаны іншыя электронныя дакументы (звесткі), якія павінна змяшчаць навігацыйная пломба на перыяд адсочвання канкрэтнай перавозкі.
4. Камісія вызначае:
структуру ўнікальнага нумара перавозкі і патрабаванні да арганізацыі захоўвання электронных дакументаў і (або) звестак з дакументаў, якія змяшчаюцца ў навігацыйнай пломбе на перыяд адсочвання канкрэтнай перавозкі;
склад звестак з электронных дакументаў і (або) звестак з дакументаў, указаных у абзацах пятым, шостым (за выключэннем мытнай дэкларацыі) і сёмым пункта 2 гэтага артыкула і (або) вызначаных у адпаведнасці з пунктам 3 гэтага артыкула;
структуры і фарматы электронных дакументаў і (або) звестак з дакументаў, указаных у абзацах пятым, шостым (за выключэннем мытнай дэкларацыі) і сёмым пункта 2 гэтага артыкула і (або) вызначаных у адпаведнасці з пунктам 3 гэтага артыкула;
адзіныя меры аховы інфармацыі, якая змяшчаецца ў навігацыйнай пломбе.
Артыкул 8
1. Навігацыйныя пломбы, якія выкарыстоўваюцца для адсочвання перавозак па тэрыторыях дзяржаў-членаў накладаюцца і здымаюцца на мытнай тэрыторыі Саюза, а таксама за межамі мытнай тэрыторыі Саюза.
Месцы накладання і зняцця навігацыйных пломбаў на мытнай тэрыторыі Саюза, асобы, якія накладаюць (здымаюць) навігацыйныя пломбы і якія прысутнічаюць пры такім накладанні (зняцці), аперацыі па накладанні (зняцці) навігацыйных пломбаў на мытнай тэрыторыі Саюза і парадак іх ажыццяўлення, уключаючы парадак перадачы дакументаў (звестак), указаных у пункце 2 артыкула 7 і (або) вызначаных у адпаведнасці з пунктам 3 артыкула 7 гэтага Пагаднення, захоўвання такіх дакументаў (звестак), а таксама парадак знішчэння (сцірання) запісанай раней інфармацыі, вызначаюцца Камісіяй або заканадаўствам дзяржаў-членаў у выпадках, прадугледжаных Камісіяй.
2. Для адсочвання перавозак па тэрыторыях дзяржаў-членаў могуць прымяняцца навігацыйныя пломбы, якія накладзены за межамі мытнай тэрыторыі Саюза, зарэгістраваны ў інфармацыйных сістэмах нацыянальных аператараў і адказваюць патрабаванням, якія вызначаюцца Камісіяй у адпаведнасці з пунктам 1 артыкула 6 гэтага Пагаднення.
3. Адна навігацыйная пломба выкарыстоўваецца ў дачыненні да аб’екта адсочвання на ўсім шляху яго руху (перавозкі) па тэрыторыях дзяржаў-членаў да месца дастаўкі на тэрыторыі адной з дзяржаў-членаў (пры перавозках, указаных у абзацах другім – чацвёртым пункта 2 артыкула 2 гэтага Пагаднення) або да месца вывазу аб’екта адсочвання з мытнай тэрыторыі Саюза (пры перавозках, указаных у абзацах пятым і шостым пункта 2 артыкула 2 гэтага Пагаднення).
4. Актывацыя і дэактывацыя навігацыйнай пломбы ажыццяўляюцца нацыянальным аператарам, а ў выпадку, калі такая навігацыйная пломба прымяняецца па рашэнні органа кантролю, – з дазволу такога органа кантролю. 
У выпадку калі для адсочвання перавозак па тэрыторыях дзяржаў-членаў выкарыстоўваецца навігацыйная пломба, зарэгістраваная ў інфармацыйнай сістэме нацыянальнага аператара іншай дзяржавы-члена, чым дзяржава-член, на тэрыторыі якой пачынаецца адсочванне такой перавозкі, дзеянні органаў кантролю і нацыянальных аператараў, неабходныя для актывацыі і дэактывацыі навігацыйнай пломбы, і парадак іх ажыццяўлення вызначаюцца Камісіяй.
Артыкул 9
1. Адсочванне перавозак па тэрыторыях дзяржаў-членаў на ўсім шляху руху (перавозкі) аб’ектаў адсочвання ажыццяўляе нацыянальны аператар дзяржавы-члена, на тэрыторыі якой пачынаецца такое адсочванне (далей – нацыянальны аператар, які адсочвае перавозку па тэрыторыях дзяржаў-членаў).
2. Для забеспячэння адсочвання перавозак па тэрыторыях дзяржаў-членаў нацыянальным аператарам, які адсочвае перавозку па тэрыторыях дзяржаў-членаў, у выпадку, калі для адсочвання перавозак па тэрыторыях дзяржаў-членаў прымяняецца навігацыйная пломба, зарэгістраваная ў інфармацыйнай сістэме нацыянальнага аператара іншай дзяржавы-члена, выкарыстоўваецца праграмна-апаратны комплекс, які забяспечвае магчымасць актывацыі і дэактывацыі навігацыйнай пломбы інфармацыйнай сістэмай указанага нацыянальнага аператара і маршрутызацыю інфармацыі, якая атрымліваецца ад такой навігацыйнай пломбы, у яго інфармацыйную сістэму, а калі гэта вызначана Камісіяй, – таксама маршрутызацыю такой інфармацыі ў інфармацыйныя сістэмы ўпаўнаважаных аператараў (органаў).
3. Упаўнаважаны аператар (орган) дзяржавы-члена, нацыянальны аператар якой ажыццяўляе адсочванне перавозкі па тэрыторыях дзяржаў-членаў, калі іншае не вызначана Камісіяй, абавязаны прадастаўляць у рэжыме рэальнага часу ўпаўнаважаным аператарам (органам) іншых дзяржаў-членаў, па тэрыторыях якіх будуць перавозіцца (перавозяцца) аб’екты адсочвання, звесткі, вызначаныя Камісіяй у адпаведнасці з абзацам другім пункта 2 артыкула 12 гэтага Пагаднення.
4. Упаўнаважаныя аператары (органы) дзяржаў-членаў, па тэрыторыях якіх будуць перавозіцца (перавозяцца) аб’екты адсочвання, ажыццяўляюць збор, апрацоўку, перадачу інфармацыі аб такой перавозцы (уключаючы перадачу інфармацыі ў органы кантролю сваёй дзяржавы-члена) і іншыя дзеянні, неабходныя для забеспячэння яе адсочвання па тэрыторыі сваёй дзяржавы-члена, на падставе звестак, атрыманых у адпаведнасці з пунктам 3 гэтага артыкула.
Артыкул 10
1. Навігацыйная пломба можа быць знята на шляху руху (перавозкі) па тэрыторыях дзяржаў-членаў без спынення назірання за аб’ектам адсочвання ў выпадках, якія вызначаюцца Камісіяй.
2. Аперацыі па зняцці навігацыйных пломбаў на шляху руху (перавозкі) па тэрыторыях дзяржаў-членаў без спынення назірання за аб’ектам адсочвання і іх далейшым накладанні, дзеянні нацыянальных аператараў, упаўнаважаных аператараў (органаў) і органаў кантролю, задзейнічаных пры такім зняцці, і парадак іх ажыццяўлення вызначаюцца Камісіяй.
3. Выпадкі, пры якіх дапускаецца замена навігацыйнай пломбы на шляху руху (перавозкі) аб’екта адсочвання па тэрыторыях дзяржаў-членаў, аперацыі па замене навігацыйнай пломбы, дзеянні нацыянальных аператараў, упаўнаважаных аператараў (органаў) і органаў кантролю, задзейнічаных пры такой замене, і парадак іх ажыццяўлення вызначаюцца Камісіяй. 
Артыкул 11
1.  Выпадкі, якія ўзніклі на шляху руху (перавозкі) па тэрыторыях дзяржаў-членаў і адносяцца да няштатных сітуацый, вызначаюцца Камісіяй.
2. Несанкцыянаваным дзеяннем на шляху руху (перавозкі) па тэрыторыях дзяржаў-членаў з’яўляецца зняцце навігацыйнай пломбы, пры якім размыканне элемента пламбіравання адбылося без выкарыстання магчымасцей інфармацыйнай сістэмы нацыянальнага аператара, у якой яна зарэгістравана, або з парушэннем вызначанага Камісіяй у адпаведнасці з пунктам 2 артыкула 10 гэтага Пагаднення парадку ажыццяўлення аперацый па зняцці навігацыйнай пломбы на шляху руху (перавозкі) без спынення назірання за аб’ектам адсочвання.
3. Дзеянні нацыянальнага аператара, які адсочвае перавозку па тэрыторыях дзяржаў-членаў, пры ўзнікненні няштатнай сітуацыі і (або) ажыццяўленні несанкцыянаванага дзеяння, нацыянальных аператараў, упаўнаважаных аператараў (органаў) іншых дзяржаў-членаў, якім перададзена інфармацыя аб узнікненні няштатнай сітуацыі і (або) ажыццяўленні несанкцыянаванага дзеяння, органаў кантролю пры атрыманні імі адпаведнай інфармацыі і парадак іх ажыццяўлення вызначаюцца Камісіяй. 
Артыкул 12
1.  Інфармацыйнае ўзаемадзеянне паміж упаўнаважанымі аператарамі (органамі) ажыццяўляецца з выкарыстаннем інтэграванай інфармацыйнай сістэмы Саюза.
2.  Камісія вызначае:
звесткі, якімі абменьваюцца ўпаўнаважаныя аператары (органы) па кожнай адсочванай перавозцы;
парадак інфармацыйнага ўзаемадзеяння паміж упаўнаважанымі аператарамі (органамі), у тым ліку пры актывацыі і дэактывацыі навігацыйных пломбаў у выпадку, прадугледжаным абзацам другім пункта 4 артыкула 8 гэтага Пагаднення, а таксама пры ўзнікненні няштатнай сітуацыі і (або) ажыццяўленні несанкцыянаванага дзеяння, замене або зняцці навігацыйных пломбаў на шляху руху (перавозкі);
правілы рэалізацыі агульнага працэсу і тэхналагічныя дакументы, якія рэгламентуюць інфармацыйнае ўзаемадзеянне паміж упаўнаважанымі аператарамі (органамі).
Артыкул 13
1. У рамках узаемадзеяння паміж органамі кантролю дзяржавы-члена і ўпаўнаважаным аператарам (органам) гэтай дзяржавы:
упаўнаважаны аператар (орган) забяспечвае прадастаўленне органам кантролю сваёй дзяржавы-члена доступу да сваёй інфармацыйнай сістэмы;
упаўнаважаны аператар (орган) даводзіць да органа кантролю сваёй дзяржавы-члена вызначаныя заканадаўствам гэтай дзяржавы звесткі, у тым ліку аб аб’екце адсочвання, аб узнікненні няштатнай сітуацыі і (або) ажыццяўленні несанкцыянаванага дзеяння.
2. Парадак ажыццяўлення ўзаемадзеяння (уключаючы інфармацыйнае) паміж органамі кантролю дзяржавы-члена і ўпаўнаважаным аператарам (органам) гэтай дзяржавы, у тым ліку пры актывацыі і дэактывацыі навігацыйных пломбаў у выпадку, прадугледжаным абзацам другім пункта 4 артыкула 8 гэтага Пагаднення, пры ўзнікненні няштатнай сітуацыі і (або) ажыццяўленні несанкцыянаванага дзеяння, замене або зняцці навігацыйных пломбаў на шляху руху (перавозкі), а таксама склад звестак, якімі абменьваюцца ўпаўнаважаны аператар (орган) і органы кантролю, вызначаюцца заканадаўствам дзяржаў-членаў.
3. Заканадаўствам дзяржаў-членаў можа быць вызначаны парадак узаемадзеяння органаў кантролю з нацыянальнымі аператарамі сваёй дзяржавы-члена, якія не з’яўляюцца ўпаўнаважанымі аператарамі (органамі).
Артыкул 14
Міждзяржаўнае інфармацыйнае ўзаемадзеянне органаў кантролю ў дачыненні да аб’ектаў адсочвання, перавозка якіх адсочваецца ў адпаведнасці з гэтым Пагадненнем, ажыццяўляецца з выкарыстаннем інтэграванай інфармацыйнай сістэмы Саюза ў парадку, які вызначаецца Камісіяй.
Артыкул 15
Нацыянальны аператар, які адсочвае перавозку па тэрыторыях дзяржаў-членаў, даводзіць да асоб, адказных за забеспячэнне аб’екта адсочвання навігацыйнымі пломбамі, звесткі аб адсочванай перавозцы, якія змяшчаюцца ў яго інфармацыйнай сістэме.
Склад звестак, якія прадастаўляюцца нацыянальным аператарам асобе, адказнай за забеспячэнне аб’екта адсочвання навігацыйнымі пломбамі, вызначаецца заканадаўствам дзяржавы-члена, нацыянальны аператар якой забяспечвае адсочванне перавозкі.
Артыкул 16
1. Цэны (тарыфы) на паслугі нацыянальнага аператара (накладанне (зняцце) навігацыйных пломбаў, забеспячэнне адсочвання перавозак па тэрыторыях дзяржаў-членаў, прадастаўленне інфармацыі, забеспячэнне аб’екта адсочвання неабходнай колькасцю навігацыйных пломбаў, іншыя паслугі, якія вызначаюцца Камісіяй) вызначаюцца ў адпаведнасці з заканадаўствам дзяржавы-члена, у якой вызначаны такі нацыянальны аператар. Цэны (тарыфы) на паслугі нацыянальнага аператара павінны быць эканамічна абгрунтаваныя.
Стрыманне парушэнняў нацыянальнымі аператарамі антыманапольнага заканадаўства на тэрыторыях дзяржаў-членаў ажыццяўляецца адпаведнымі органамі дзяржаўнай улады дзяржаў-членаў.
2. Узаемаадносіны паміж нацыянальнымі аператарамі, у тым ліку пры выкарыстанні для адсочвання перавозкі навігацыйных пломбаў, зарэгістраваных у інфармацыйнай сістэме іншага нацыянальнага аператара, чым нацыянальны аператар, які адсочвае перавозку па тэрыторыях дзяржаў-членаў, і кампенсацыі выдаткаў пры такім выкарыстанні, рэгулююцца дагаворнымі адносінамі паміж нацыянальнымі аператарамі.
Артыкул 17
1. Да стварэння і ўвядзення ў дзеянне праграмна-апаратнага комплексу рэалізацыя пункта 2 артыкула 9 гэтага Пагаднення забяспечваецца пры дапамозе рэалізацыі часовых інтэграцыйных тэхнічных рашэнняў, якія прымаюцца ўпаўнаважанымі аператарамі (органамі) з удзелам нацыянальных аператараў у адпаведнасці з патрабаваннямі, якія вызначаюцца Камісіяй.
2. Да ўступлення ў сілу акта Камісіі аб увядзенні ў дзеянне агульнага працэсу ў рамках Саюза, які забяспечвае абмен звесткамі паміж упаўнаважанымі аператарамі (органамі) з выкарыстаннем інтэграванай інфармацыйнай сістэмы Саюза, інфармацыйнае ўзаемадзеянне паміж упаўнаважанымі аператарамі (органамі) забяспечваецца пры дапамозе рэалізацыі часовых інтэграцыйных тэхнічных рашэнняў, прынятых упаўнаважанымі аператарамі (органамі) з удзелам нацыянальных аператараў зыходзячы з патрабаванняў, якія вызначаюцца Камісіяй у адпаведнасці з абзацамі другім і трэцім пункта 2 артыкула 12 гэтага Пагаднення.
Артыкул 18
1. Камісія забяспечвае на працягу 180 каляндарных дзён з даты ўступлення гэтага Пагаднення ў сілу рэалізацыю паўнамоцтваў Камісіі, прадугледжаных падпунктамі 1 і 3 пункта 2 і пунктам 3 артыкула 3, абзацам чацвёртым пункта 2 артыкула 5, пунктам 1 артыкула 6, пунктам 4 артыкула 7, пунктамі 1 і 4 артыкула 8, артыкулам 10, пунктамі 1 і 3 артыкула 11, абзацамі другім і трэцім пункта 2 артыкула 12 і пунктам 1 артыкула 17 гэтага Пагаднення.
2. Дзяржавы-члены на працягу 30 каляндарных дзён з даты ўступлення гэтага Пагаднення ў сілу забяспечваюць рэалізацыю пункта 3 артыкула 4 гэтага Пагаднення.
3. Упаўнаважаныя аператары (органы) забяспечваюць распрацоўку часовых інтэграцыйных тэхналагічных рашэнняў, прадугледжаных артыкулам 17 гэтага Пагаднення, на працягу 90 каляндарных дзён з даты ўступлення ў сілу актаў Камісіі, прадугледжаных абзацамі другім і трэцім пункта 2 артыкула 12 і пунктам 1 артыкула 17 гэтага Пагаднення.
4. Дзяржавы-члены паведамляюць Камісіі аб гатоўнасці свайго ўпаўнаважанага аператара (органа) да прыняцця часовых інтэграцыйных тэхнічных рашэнняў, прадугледжаных артыкулам 17 гэтага Пагаднення, на працягу 10 каляндарных дзён з даты атрымання такой інфармацыі ад свайго ўпаўнаважанага аператара (органа).
5. Адсочванне перавозак па тэрыторыях дзяржаў-членаў у адпаведнасці з гэтым Пагадненнем уводзіцца рашэннем Камісіі, якое прымаецца пасля выканання мерапрыемстваў, прадугледжаных пунктамі 1–4 гэтага артыкула, паэтапна ў тэрміны, прадугледжаныя пунктам 6 гэтага артыкула, або ў тэрміны, прадугледжаныя Камісіяй у дачыненні да аб’ектаў адсочвання, вызначаных Камісіяй у адпаведнасці з падпунктам 4 пункта 1 артыкула 3 гэтага Пагаднення.
6. Адсочванне перавозак па тэрыторыях дзяржаў-членаў пачынае ажыццяўляцца:
1) па сканчэнні 10 каляндарных дзён з даты ўступлення рашэння Камісіі, прадугледжанага пунктам 5 гэтага артыкула, у сілу ў дачыненні да тавараў, якія перавозяцца ў адпаведнасці з мытнай працэдурай мытнага транзіту (за выключэннем не падлеглых адсочванню з прымяненнем навігацыйных пломбаў у адпаведнасці з падпунктам 1 пункта 2 артыкула 3 гэтага Пагаднення):
аўтамабільным і (або) чыгуначным транспартам, у дачыненні да якіх адной або некалькімі дзяржавамі-членамі прымяняюцца спецыяльныя эканамічныя меры (за выключэннем выпадкаў, калі такія перавозкі не ажыццяўляюцца па тэрыторыі дзяржавы-члена, якой прымяняюцца ўказаныя спецыяльныя эканамічныя меры), а таксама алкагольнай прадукцыі, якая класіфікуецца ў таварных пазіцыях 2203 00, 2204, 2205, 2206 00, 2207 і 2208 ТН ЗЭД ЕАЭС, тытуню, тытунёвых вырабаў, якія класіфікуюцца ў таварных пазіцыях 2401, 2402 і 2403 ТН ЗЭД ЕАЭС;
аўтамабільным транспартам, якія класіфікуюцца ў таварных пазіцыях 4303, 6101–6106, 6110, 6401–6405, 8517, 8519, 8521, 8525–8528 ТН ЗЭД ЕАЭС;
2) па сканчэнні 10 каляндарных дзён з даты ўступлення рашэння Камісіі, прадугледжанага пунктам 5 гэтага артыкула, у сілу ў дачыненні да аб’ектаў адсочвання, указаных у падпунктах 2 і 3 пункта 1 артыкула 3 гэтага Пагаднення;
3) па сканчэнні 180 каляндарных дзён з даты ўступлення рашэння Камісіі, прадугледжанага пунктам 5 гэтага артыкула, у сілу ў дачыненні да тавараў, якія перавозяцца ў адпаведнасці з мытнай працэдурай мытнага транзіту аўтамабільным транспартам, тавараў іншых, чым указаныя ў падпункце 1 гэтага пункта (за выключэннем не падлеглых адсочванню з прымяненнем навігацыйных пломбаў у адпаведнасці з падпунктам 1 пункта 2 артыкула 3 гэтага Пагаднення);
4) па сканчэнні 180 каляндарных дзён з даты ўступлення рашэння Камісіі, прадугледжанага пунктам 5 гэтага артыкула, у сілу ў дачыненні да тавараў, якія перавозяцца ў адпаведнасці з мытнай працэдурай мытнага транзіту чыгуначным транспартам і класіфікуюцца ў таварных пазіцыях 4303, 6101–6106, 6110, 6401–6405, 8517, 8519, 8521, 8525–8528 ТН ЗЭД ЕАЭС, а таксама ў дачыненні да іншых тавараў, якія вызначаюцца Камісіяй;
5) па сканчэнні 480 каляндарных дзён з даты ўступлення рашэння Камісіі, прадугледжанага пунктам 5 гэтага артыкула, у сілу ў дачыненні да тавараў, якія перавозяцца ў адпаведнасці з мытнай працэдурай мытнага транзіту чыгуначным транспартам, тавараў іншых, чым указаныя ў падпункце 4 гэтага пункта (за выключэннем не падлеглых адсочванню з прымяненнем навігацыйных пломбаў у адпаведнасці з падпунктам 1 пункта 2 артыкула 3 гэтага Пагаднення).
7. У аднабаковым парадку ў адпаведнасці з заканадаўствам дзяржавы-члена дапускаецца адсочванне перавозак у дачыненні да:
аб’ектаў адсочвання, указаных у падпунктах 1–3 пункта 1 артыкула 3 гэтага Пагаднення, – да дат пачатку адсочвання перавозак такіх аб’ектаў адсочвання ў адпаведнасці з гэтым Пагадненнем, вызначаных у адпаведнасці з пунктам 6 гэтага артыкула;
іншых аб’ектаў адсочвання – да дат пачатку адсочвання перавозак такіх аб’ектаў адсочвання ў адпаведнасці з гэтым Пагадненнем, устаноўленых Камісіяй пры вызначэнні такіх аб’ектаў адсочвання ў адпаведнасці з падпунктам 4 пункта 1 артыкула 3 гэтага Пагаднення, але не пазней чым па сканчэнні 480 каляндарных дзён з даты ўступлення ў сілу рашэння Камісіі, прадугледжанага пунктам 5 гэтага артыкула.
Артыкул 19
Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
Артыкул 20
Агаворкі да гэтага Пагаднення не дапускаюцца.
Артыкул 21
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года.
Артыкул 22
Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза.
Артыкул 23
Гэтае Пагадненне ўступае ў сілу з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу.

Аформлена ў горадзе Маскве «19» красавіка 2022 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

